L-UE tinsab profondament imħassba bis-sitwazzjoni fil-Majjistral tas-Sirja, jiġifieri fil-provinċji ta' Idlib u ta' Hama tat-Tramuntana. Wara aktar minn tmien snin ta' konflitt il-popolazzjoni Sirjana għadha ssofri bumbardamenti, attakki mill-ajru, ibbumbardjar u attakki mingħajr distinzjoni. Attakki militari mill-forzi tar-reġim Sirjan - appoġġati mir-Russja - qerdu kampijiet ta' persuni spostati f'pajjiżhom (IDP), skejjel u faċilitajiet tas-saħħa, li għandhom ikunu l-aktar postijiet sikuri. 'Il fuq minn 230 ċittadin tilfu ħajjithom, 'il fuq minn 330,000 ħarbu f'sitt ġimgħat biss, u tliet miljuni oħra għadhom fir-riskju. L-UE tappella bil-qawwa lin-naħat kollha biex jirrispettaw bis-sħiħ il-Liġi Umanitarja Internazzjonali. Nikkundannaw bil-qawwa l-attakki mingħajr distinzjoni fuq ċittadini, sptarijiet u skejjel, inkluż l-użu ta' bombi bettija. L-UE tafferma mill-ġdid id-determinazzjoni soda tagħha li żżomm responsabbli lil dawk li jiksru l-liġi umanitarja internazzjonali. Il-preżenza kontinwa u l-attivitajiet ta' gruppi terroristiċi elenkati min-NU fiż-żona jikkontribwixxu għat-tbatija taċ-ċittadini, u għadhom ta' tħassib serju. Madankollu l-ġlieda kontra gruppi terroristiċi ma tistax tiġġustifika l-ksur tad-dritt umanitarju internazzjonali. L-UE tappella lin-naħat kollha biex jerġgħu jistabbilixxu waqfien mill-ġlied immedjat u titlob li n-naħat kollha jirrispettawh, biex jiżgura l-protezzjoni ta' u l-assistenza umanitarja bla xkiel lill-popolazzjoni ċivili, u jagħti spazju għall-bidu ta' proċess politiku Sirjan ġenwin. L-UE tappoġġa bis-sħiħ l-isforzi mmexxija min-NU favur riżoluzzjoni politika skont l-UNSCR 2254, iżda ma jistax ikun hemm tama għall-progress filwaqt li tkompli għaddejja l-vjolenza. L-UE ttenni li ma jista' jkun hemm l-ebda soluzzjoni militari għall-konflitt Sirjan. Soluzzjoni politika kredibbli u negozjata biss tista' ttemm il-kriżi Sirjana. Il-Pajjiżi Kandidati t-Turkija, il-Maċedonja ta' Fuq*, il-Montenegro*, u l-Albanija* u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.